รัฐมนตรีว่าการกระทรวงมหาดไทย ยืนยันทุกภาคส่วนเตรียมการรับมือปัญหาภัยแล้งอย่างเต็มที่เพื่อรองรับภาวะขาดแคลนน้ำ
รัฐมนตรีว่าการกระทรวงมหาดไทย ยืนยันทุกภาคส่วนเตรียมการรับมือปัญหาภัยแล้งอย่างเต็มที่เพื่อรองรับภาวะขาดแคลนน้ำพลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงปัญหาภัยแล้งว่า ขณะนี้มีการประกาศพื้นที่ภัยพิบัติแล้ง 18 จังหวัด คิดเป็นร้อยละ 20 ของประเทศไทย โดยมี 4 จังหวัด ใน 18 จังหวัดคือ จังหวัดนครราชสีมา บุรีรัมย์ เพชรบูรณ์ และจังหวัดอุทัยธานี ได้รับผลกระทบกรณีน้ำอุปโภคบริโภค ขณะที่พื้นที่ภัยแล้ง 14 จังหวัดที่เหลือได้รับผลกระทบกรณีน้ำเพื่อการเกษตร ทั้งนี้การประปาส่วนภูมิภาคได้วางโครงการและแผนงานในการเพิ่มพื้นที่กักเก็บน้ำและแก้ไขปัญหาไว้แล้ว ส่วนการขุดบ่อบาดาล หน่วยงานทั้งภาครัฐทหารและผู้ที่เกี่ยวข้อง ได้มีการอนุมัติเพื่อขุดบ่อบาดาลในพื้นที่ที่คาดว่าจะมีปัญหาน้ำขาดแคลน โดยการเตรียมการแก้ไขปัญหาภัยแล้งและการขาดแคลนน้ำ แบ่งเป็น 2 ส่วนใหญ่ๆ คือ ช่วงแรกไปจนถึงเดือนเมษายน 2563 และช่วงที่ 2 เดือนพฤษภาคมและมิถุนายน 2563 ซึ่งใกล้ที่จะเข้าสู่ฤดูฝน รัฐมนตรีว่าการกระทรวงมหาดไทย กล่าวอีกว่า ทั้งหากพื้นที่ไหนไม่มีแหล่งน้ำก็ต้องใช้วิธีส่งน้ำเพื่อบรรเทาความเดือนร้อน โดยยืนยันว่าขณะนี้ทุกภาคส่วนพร้อมเต็มที่เพื่อรองรับภาวะขาดแคลนน้ำ